CELEX: 32015D0623(01)
Language: mt
Date: 2015-06-17 00:00:00
Title: Deċiżjoni tal-Kummissjoni tas-17 ta' Ġunju 2015 li tistabbilixxi l-Grupp ta’ Esperti tal-Kummissjoni dwar “Il-Pjattaforma għall-Governanza Tajba tat-Taxxa, l-Ippjanar Aggressiv tat-Taxxa u t-Tassazzjoni Doppja” u li tissostitwixxi d-Deċiżjoni C(2013) 2236

23.6.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 206/5
            
         DEĊIŻJONI TAL-KUMMISSJONI
   tas-17 ta' Ġunju 2015
   li tistabbilixxi l-Grupp ta’ Esperti tal-Kummissjoni dwar “Il-Pjattaforma għall-Governanza Tajba tat-Taxxa, l-Ippjanar Aggressiv tat-Taxxa u t-Tassazzjoni Doppja” u li tissostitwixxi d-Deċiżjoni C(2013) 2236
   (2015/C 206/04)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               Fil-Komunikazzjoni tagħha tas-6 ta’ Diċembru 2012 (1), il-Kummissjoni ppreżentat Pjan ta’ Azzjoni biex issaħħaħ il-ġlieda kontra l-evażjoni tat-taxxa. Il-Komunikazzjoni kienet akkumpanjata minn żewġ Rakkomandazzjonijiet, waħda dwar l-ippjanar aggressiv tat-taxxa (2) u oħra dwar miżuri maħsuba biex iħeġġu pajjiżi terzi japplikaw standards minimi ta’ governanza tajba fi kwistjonijiet tat-taxxa (3).
            
         
               (2)
            
            
               Bid-Deċiżjoni tal-Kummissjoni C(2013) 2236 (4) ġiet stabbilita Pjattaforma għall-Governanza Tajba tat-Taxxa, l-Ippjanar Aggressiv tat-Taxxa u t-Tassazzjoni Doppja (il-Pjattaforma), li tinvolvi grupp ta’ esperti tal-Kummissjoni biex jeżamina l-progress dwar firxa ta’ miżuri, inkluż il-Pjan ta’ Azzjoni tal-2012 dwar l-evażjoni tat-taxxa u l-implimentazzjoni taż-żewġ Rakkomandazzjonijiet. Fil-Komunikazzjoni tagħha dwar it-tassazzjoni doppja fis-suq uniku (5), il-Kummissjoni kkonkludiet li se teżamina l-benefiċċji potenzjali li jitwaqqaf Forum tal-UE dwar it-tassazzjoni doppja. Peress li n-nontassazzjoni doppja u t-tassazzjoni doppja huma ta’ spiss marbuta flimkien, tqis xieraq li fil-Pjattaforma tiġi indirizzata wkoll it-tassazzjoni doppja, kif għadu jsir sal-lum.
            
         
               (3)
            
            
               Il-Parlament Ewropew (6) u l-Kunsill tal-Unjoni Ewropea (7) appellaw għal sforzi kontinwi fil-ġlieda kontra l-evażjoni u l-evitar tat-taxxa.
            
         
               (4)
            
            
               Il-Pjattaforma kienet utli biex tipprovdi input fl-oqsma li kkonsultat. Fit-18 ta’ Marzu 2015, il-Kummissjoni addottat pakkett dwar it-trasparenza fiskali (8). Barra minn hekk, fis-17 ta’ Ġunju 2015 (9) se tadotta Komunikazzjoni dwar sistema tat-taxxa korporattiva aktar ġusta fl-Unjoni (il-Pjan ta’ Azzjoni tal-2015) fejn se tirrapporta dwar l-applikazzjoni tar-Rakkomandazzjonijiet tal-2012 bħala input mill-Pjattaforma. F’dik il-Komunikazzjoni, il-Kummissjoni se tħabbar li se jiġi estiż il-mandat tal-Pjattaforma u l-kamp ta’ applikazzjoni tagħha u se jitjiebu l-metodi ta’ ħidma tagħha.
            
         
               (5)
            
            
               Bl-iżvilupp tat-trasparenza fiskali u tal-aġenda dwar it-tassazzjoni ġusta kif iddefiniti fiż-żewġ Komunikazzjonijiet tal-Kummissjoni tal-2015, huwa xieraq li jiġu eżaminati l-kompiti u l-ħidma tal-Pjattaforma.
            
         
               (6)
            
            
               Fil-Pjattaforma għandu jkun hemm djalogu li fih isir skambju tal-esperjenza u l-għarfien u jinstemgħu l-fehmiet tal-partijiet kollha kkonċernati.
            
         
               (7)
            
            
               Il-Pjattaforma għandha titmexxa minn rappreżentant tal-Kummissjoni u tkun magħmula minn rappreżentanti tal-awtoritajiet tat-taxxa tal-Istati Membri, organizzazzjonijiet li jirrappreżentaw lin-negozji jew lis-soċjetà ċivili jew lill-prattikanti fil-qasam tat-taxxa. Għal raġunijiet ta’ kontinwità jixraq li l-membri attwali tal-Pjattaforma maħtura għall-perjodu tal-applikazzjoni tad-Deċiżjoni tal-Kummissjoni C(2013) 2236, jibqgħu fil-kariga sa tmiem il-mandat tagħhom fit-22 ta’ April 2016.
            
         
               (8)
            
            
               Għandhom jiġu stabbiliti regoli dwar l-iżvelar tal-informazzjoni minn membri tal-Pjattaforma.
            
         
               (9)
            
            
               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (10).
            
         
               (10)
            
            
               Għalhekk, id-Deċiżjoni C(2013) 2236 għandha titħassar,
            
         IDDEĊIDIET KIF ĠEJ:
   Artikolu 1
   Suġġett
   Il-grupp ta’ esperti l-“Pjattaforma għall-Governanza Tajba tat-Taxxa, l-Ippjanar Aggressiv tat-Taxxa u t-Tassazzjoni Doppja” (minn hawn ‘il quddiem imsejjaħ “il-Pjattaforma”), huwa b’dan stabbilit.
   Artikolu 2
   Kompiti
   Il-kompiti tal-Pjattaforma għandhom ikunu:
   
               (a)
            
            
               li tħeġġeġ id-diskussjoni bejn in-negozji, is-soċjetà ċivili u l-esperti tal-awtoritajiet nazzjonali tat-taxxa dwar il-kwistjonijiet fil-qasam tal-governanza tajba fi kwistjonijiet tat-taxxa, l-ippjanar aggressiv tat-taxxa u t-tassazzjoni doppja;
            
         
               (b)
            
            
               li tipprovdi lill-Kummissjoni bl-informazzjoni rilevanti għall-identifikazzjoni ta’ prijoritajiet fl-oqsma msemmija fil-punt(a) u li jintgħażlu l-mezzi u l-istrumenti xierqa biex jinkiseb progress f’dawn l-oqsma;
            
         
               (c)
            
            
               li tikkontribwixxi għall-aqwa applikazzjoni possibbli u l-implimentazzjoni tal-Komunikazzjonijiet tal-Kummissjoni tat-18 ta’ Marzu 2015 u tas-17 ta’ Ġunju 2015, billi jiġu identifikati kwistjonijiet tekniċi u prattiċi potenzjalment rilevanti f’dawn l-oqsma, kif ukoll soluzzjonijiet possibbli;
            
         
               (d)
            
            
               li tiddiskuti informazzjoni prattika pprovduta mill-awtoritajiet tat-taxxa, kif ukoll min-negozji, mis-soċjetà ċivili u mill-prattikanti tat-taxxa, u li telabora dwar il-modi possibbli biex jiġu ndirizzati b’mod aktar effiċjenti l-problemi attwali tat-tassazzjoni doppja li jaffettwaw il-funzjonament bla xkiel tas-suq intern.
            
         Għall-finijiet ta’ din id-Deċiżjoni, it-terminu “governanza tajba fi kwistjonijiet tat-taxxa” jkopri t-trasparenza, l-iskambju ta’ informazzjoni u l-kompetizzjoni ġusta tat-taxxa.
   Artikolu 3
   Konsultazzjoni
   Il-Kummissjoni tista’ tikkonsulta l-Pjattaforma dwar kwalunkwe kwistjoni marbuta mal-governanza tajba fi kwistjonijiet tat-taxxa, l-ippjanar aggressiv tat-taxxa, it-tassazzjoni doppja u s-segwitu tal-Pjan ta’ Azzjoni tal-2015.
   Artikolu 4
   Sħubija - Ħatra
   1.   Il-Pjattaforma tkun magħmula minn mhux aktar minn 43 membru.
   2.   Il-membri tal-Pjattaforma jkunu:
   
               (a)
            
            
               l-awtoritajiet tat-taxxa tal-Istati Membri;
            
         
               (b)
            
            
               sa 15-il negozju, soċjetà ċivili u organizzazzjoni tal-prattikanti tat-taxxa b’kompetenza fil-kwistjonijiet imsemmija fl-Artikolu 2.
            
         3.   L-awtoritajiet tat-taxxa ta’ kull Stat Membru għandhom jinnominaw rappreżentant wieħed minn fost l-uffiċjali li jittrattaw it-tassazzjoni transfruntiera b’enfasi fuq il-ġlieda kontra l-ippjanar aggressiv tat-taxxa.
   4.   Il-membri attwali tal-Pjattaforma għandhom jibqgħu fil-kariga sat-22 ta’ April 2016. Wara sejħa għall-applikazzjoijiet, id-Direttur Ġenerali għat-Tassazzjoni u l-Unjoni Doganali għandu jaħtar il-membri tal-Pjattaforma msemmija fil-punt (b) tal-paragrafu 2. Il-mandat ta’ dawk il-membri għandu jkun mit-23 ta’ April 2016 sas-16 ta’ Ġunju 2019.
   5.   Meta jkunu qed iwieġbu għas-sejħa għall-applikazzjonijiet, l-organizzazzjonijiet għandhom jinnominaw rappreżentant u supplent biex jieħdu post rappreżentant li jkun assenti jew indispost. Id-Direttur Ġenerali għat-Tassazzjoni u l-Unjoni Doganali jista’ joġġezzjona għan-nomina ta’ rappreżentant jew ta’ supplent minn organizzazzjoni jekk il-persuna kkonċernata ma tissodisfax il-profil mitlub fis-sejħa għall-applikazzjonijiet. F’dawn il-każijiet, l-organizzazzjoni kkonċernata tintalab tinnomina rappreżentant jew supplent ieħor.
   6.   Is-sostituti jiġu nnominati bl-istess kundizzjonijiet tar-rappreżentanti u għandhom awtomatikament jieħdu post kwalunkwe rappreżentant li jkun assenti jew indispost.
   7.   L-organizzazzjonijiet li jitqiesu xierqa, imma li ma jinħatrux, jistgħu jitqiegħdu fuq lista ta’ riżerva, li l-Kummissjoni għandha tuża biex taħtar sostituti.
   8.   L-organizzazzjonijiet imsemmija fil-punt (b) tal-paragrafu (2) jew ir-rappreżentanti tagħhom jistgħu jiġu sostitwiti jew esklużi għall-bqija tal-mandat tagħhom fi kwalunkwe wieħed mill-każijiet li ġejjin:
   
               (a)
            
            
               meta l-organizzazzjoni jew ir-rappreżentant tagħha ma jkunx għadu kapaċi jikkontribwixxu b’mod effettiv għad-deliberazzjonijiet tal-Pjattaforma;
            
         
               (b)
            
            
               meta l-organizzazzjoni jew ir-rappreżentant tagħha ma jkunx jikkonforma mal-kundizzjoni stabbilita fl-Artikolu 339 tat-Trattat;
            
         
               (c)
            
            
               meta l-organizzazzjoni jew ir-rappreżentant tagħha jirriżenja;
            
         
               (d)
            
            
               meta dan ikun mixtieq biex tinżamm rappreżentanza bbilanċjata tal-oqsma rilevanti ta’ għarfien u ta’ dawk ta’ interess.
            
         Meta organizzazzjoni jew ir-rappreżentant tagħha jiġi sostitut jew eskluż, id-Direttur Ġenerali għat-Tassazzjoni u l-Unjoni Doganali jista’, kif xieraq, jaħtar organizzazzjoni bħala sostitut mil-lista ta’ riżerva msemmija fil-paragrafu 7 jew jitlob lil organizzazzjoni biex tinnomina rappreżentant jew supplent ieħor.
   9.   L-ismijiet tal-organizzazzjonijiet u tar-rappreżentanti tagħhom jiġu ppubblikati fir-Reġistru tal-gruppi ta’ esperti tal-Kummissjoni u entitajiet oħra simili oħra, minn hawn ‘il quddiem imsejjaħ “ir-Reġistru”, kif ukoll fuq sit web apposta.
   10.   Id-dejta personali għandha tinġabar, tiġi pproċessata u ppubblikata skont ir-Regolament (KE) Nru 45/2001.
   Artikolu 5
   Operat
   1.   Il-Pjattaforma għandha titmexxa mid-Direttur Ġenerali għat-Tassazzjoni u l-Unjoni Doganali jew mir-rappreżentant tiegħu.
   2.   Biex jiġi ffaċilitat il-funzjonament effiċjenti, il-Pjattaforma għandha tistabbilixxi żewġ sottogruppi li fihom jiltaqgħu b’mod separat ir-rappreżentati governattivi (l-awtoritajiet tat-taxxa tal-Istati Membri) u mhux governattivi (in-negozji, is-soċjetà ċivili u l-organizzazzjonijiet tal-prattikanti tat-taxxa).
   3.   Bi qbil mal-President, il-Pjattaforma tista’ tistabbilixxi sottogruppi oħra biex jeżaminaw kwistjonijiet speċifiċi abbażi tat-termini ta’ referenza ddefiniti mill-Pjattaforma. Dawn is-sottogruppi għandhom jiġu xolti malli jwettqu l-mandat tagħhom.
   4.   Il-President jista’, fuq bażi ad hoc, jistieden esperti minn barra l-Pjattaforma li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-Pjattaforma jew tas-sottogrupp. Barra minn hekk, kif iddefinit fir-Regola 8(3) tar-regoli orizzontali dwar il-gruppi ta’ esperti (11), il-President jista’ jagħti l-istatus ta’ osservatur lil individwi, organizzazzjonijiet u pajjiżi kandidati.
   5.   Il-membri u r-rappreżentanti tagħhom, kif ukoll l-esperti u l-osservaturi mistiedna, għandhom jikkonformaw mal-obbligu tas-segretezza professjonali stipulat fit-Trattati u fir-regoli l-oħra rilevanti tal-Unjoni, kif ukoll mar-regoli dwar il-protezzjoni ta’ informazzjoni kklassifikata tal-UE, stipulati fid-Deċiżjoni tal-Kummissjoni 2001/844/KE, KEFA, Euratom (12). Jekk jonqsu milli jħarsu dawn l-obbligi, il-Kummissjoni tista’ tieħu l-miżuri xierqa kollha.
   6.   Bħala prinċipju, il-laqgħat tal-Pjattaforma u tas-sottogruppi tagħha għandhom isiru fil-bini tal-Kummissjoni. Il-Kummissjoni għandha tipprovdi s-servizzi segretarjali. Servizzi oħra tal-Kummissjoni b’interess fil-proċeduri jistgħu jkunu involuti u jistgħu jattendu l-laqgħat tal-Pjattaforma u tas-sottogruppi tagħha.
   7.   Il-Pjattaforma għandha tadotta r-regoli ta’ proċedura tagħha abbażi tar-regoli standard ta’ proċedura għall-gruppi ta’ esperti.
   8.   Il-Kummissjoni għandha tippubblika d-dokumenti kollha rilevanti dwar l-attivitajiet imwettqa mill-Pjattaforma (bħall-aġendi, il-minuti u s-sottomissjonijiet tal-parteċipanti) fir-Reġistru jew permezz ta’ ħolqa mir-Reġistru għal sit web apposta. Dokument ma għandux jiġi ppubblikat meta l-iżvelar tiegħu jista’ jdgħajjef il-protezzjoni ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (13).
   Artikolu 6
   Spejjeż tal-laqgħat
   1.   Il-parteċipanti fl-attivitajiet tal-Pjattaforma ma għandhomx jitħallsu għas-servizzi tagħhom.
   2.   L-ispejjeż għall-ivvjaġġar u, meta xieraq, l-ispejjeż għas-sussistenza li jkunu ġġarrbu mill-parteċipanti fl-attivitajiet tal-Pjattaforma għandhom jiġu rimborżati mill-Kummissjoni skont id-dispożizzjonijiet fis-seħħ fil-Kummissjoni.
   3.   Dawk l-ispejjeż għandhom jiġu rimborżati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Tħassir
   Id-Deċiżjoni C(2013) 2236 hija mħassra.
   Artikolu 8
   Applikabbiltà
   Din id-Deċiżjoni għandha tapplika sas-16 ta’ Ġunju 2019.
   
      Magħmul fi Brussell, is-17 ta' Ġunju 2015.
      
         
            Għall-Kummissjoni
         
         Pierre MOSCOVICI
         
            Membru tal-Kummissjoni
         
      
   
   
      (1)  COM(2012) 722.
   
      (2)  C(2012) 8806 final.
   
      (3)  C(2012) 8805 final.
   
      (4)  Id-Deċiżjoni tal-Kummissjoni C(2013) 2236 tat-23 ta’ April 2013 dwar it-twaqqif ta’ Grupp ta’ Esperti tal-Kummissjoni li jkun magħruf bħala l-Pjattaforma għall-Governanza Tajba tat-Taxxa, l-Ippjanar Aggressiv tat-Taxxa u t-Tassazzjoni Doppja.
   
      (5)  COM(2011) 712 finali.
   
      (6)  Ir-riżoluzzjoni tal-Parlament Ewropew tal-25 ta’ Marzu 2015 dwar ir-Rapport Annwali dwar it-Taxxa.
   
      (7)  Il-Kunsill ECOFIN 9.12.2014, il-Kunsill Ewropew 18.12.2014.
   
      (8)  Il-Komunikazzjoni dwar it-trasparenza fiskali kontra l-evażjoni u l-evitar tat-taxxa (COM(2015) 136) u l-Proposta biex jiddaħħal l-iskambju awtomatiku ta’ informazzjoni bejn l-Istati Membri tal-UE dwar id-deċiżjonijiet dwar it-taxxa tagħhom (COM(2015) 135).
   
      (9)  Komunikazzjoni tas-17 ta’ Ġunju 2015 COM(2015) 302 final.
   
      (10)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dik id-dejta (ĠU L 8, 12.1.2001, p. 1).
   
      (11)  Komunikazzjoni mill-President lill-Kummissjoni – Qafas għall-gruppi ta’ esperti tal-Kummissjoni: regoli orizzontali u reġistru pubbliku, C(2010) 7649 final.
   
      (12)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).
   
      (13)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Dawn l-eċċezzjonijiet huma maħsuba biex iħarsu s-sigurtà pubblika, l-affarijiet militari, ir-relazzjonijiet internazzjonali, il-politika finanzjarja, monetarja jew ekonomika, il-privatezza u l-integrità tal-individwu, l-interessi kummerċjali, il-proċeduri fil-qorti u l-pariri legali, l-ispezzjonijiet/l-investigazzjonijiet/l-awditjar u l-proċess tat-teħid tad-deċiżjonijiet tal-istituzzjoni.